Дзяржаўная ўстанова адукацыі

«Навасельская сярэдняя школа Барысаўскага раёна»

Мы – нашчадкі Вялікай Перамогі

Нянашава Дарына Дзмітрыеўна, 12 гадоў

6 клас, +375445635891

Мінская вобласць, Барысаўскі раён, в.Глівін, вул.Лясная, д.10Б

Ён успамінамі баліць,

Ды кожны раз такі чаканы.

У сэрцы кожны крок грыміць –

Ідуць па плошчы ветэраны.

Уладзімір Марудаў

Вясна… Вясна сёлета прыйшла да нас рана. З далёкіх краёў вяртаюцца птушкі, зусім хутка распусцяць свае “косы” дрэвы і кусты. І ўсе мы ў прадчуванні чагосьці чароўнага, бо прырода ажывае, прачынаецца.

Сярод гэтага хараства і прыгажосці мы памятаем адну дату – 9 мая – День Перамогі! Яшчэ і сёння на слыху ў нас аповеды відавочцаў пра Вялікую Айчынную вайну. Гэта самая крывавая вайна не толькі на тэрыторыі былога СССР, але і далёка за яе межамі. Сёлета мы адзначаем 80-ую гадавіну вызвалення Беларусі ад нямецкай акупацыі.

Вайна… Маё пакаленне ведае пра страшныя ваенныя гады толькі з гісторыі, кніг, фільмаў і пранікнёных апавяданняў тых, хто змог выжыць у нялёгкіх умовах.

Шмат музеяў, мемарыяльных комплексаў, выставаў прысвечана гэтай актуальнай і сёння тэме – тэме вайны і перамогі ў ёй, такой вялікай цаной заваяванай нашымі дзядамі і прадзедамі.

Нядаўна мне давялося пабываць у Беларускім дзяржаўным музеі гісторыі Вялікай Айчыннай вайны. Пераходзячы ад экспазіцыі да экспазіцыі, я адчувала ўвесь той жах і гора, якое прыйшлося перажыць людзям маёй краіны. Пра гэта сведчаць і фотаздымкі, і выпіскі з дзённікаў, старонкі якіх абпалены. Калі падыходзіла да экспазіцыі, прысвечанай параду Перамогі, на фотаздымку ўбачыла людзей, якія, нягледзячы на ўсе цяжкасці вайны, усміхаюцца нам, хоць па твары бягуць слёзы. Сэрца сціскаецца ад болю.

Цяжка нават думаць пра тое, колькі людзей гераічна загінулі, абараняючы сваю краіну. Менавіта гэтыя людзі падарылі нам светлую будучыню і мірнае неба над галавой. Так, мы не ведаем подзвіг кожнага з іх, але хіба гэта так важна. Мы не ведаем імя кожнага загінуўшага, але мы думаем аб кожным з цеплынёй у душы, як аб родным чалавеку. На жаль, не шмат засталося з намі людзей, хто ведае сапраўднае значэнне тых гістарычных падзей. Хочацца да зямлі пакланіцца ім і сказаць вялікі дзякуй за Перамогу.

У сённяшнім свеце, калі з экранаў тэлівізараў увесь час толькі і чуецца пра забойствы і здзекі з мірнага насельніцтва, калі нават нашы браты – славяне распачынаюць бойкі і спрэчкі, хочацца крыкнуць: «Людзі, азірніціся! Вайна – гэта боль, цемра, хваробы, смерць…». І менавіта зараз настаў час ацаніць гістарычнае мінулае і зрабіць адпаведныя высновы.

«Мы, беларусы – мірныя людзі» – з гэтых слоў пачынаецца наш гімн. І сапраўды, у той час, калі ў самых розных частках планеты вядуцца страшныя войны, у Рэспубліцы Беларусь пануе мір і спакой. Я шчаслівая, што жыву ў такой краіне, дзе магу разлічваць на светлую будучыню.